b'\n_START_ARTICLE_\nVesna Vulovi\xc4\x87\n_START_PARAGRAPH_\nVesna Vulovi\xc4\x87 (serb. \xd0\x92\xd0\xb5\xd1\x81\xd0\xbd\xd0\xb0 \xd0\x92\xd1\x83\xd0\xbb\xd0\xbe\xd0\xb2\xd0\xb8\xd1\x9b, 3. tammikuuta 1950 \xe2\x80\x93 23. joulukuuta 2016) oli serbialainen lentoem\xc3\xa4nt\xc3\xa4. H\xc3\xa4n selvisi hengiss\xc3\xa4 pudottuaan 10\xc2\xa0160 metri\xc3\xa4, kun Jugoslovenski Aerotransportin lento 367 r\xc3\xa4j\xc3\xa4hti, ja on n\xc3\xa4in korkeimmalta ilman laskuvarjoa pudonnut ja hengiss\xc3\xa4 selvinnyt henkil\xc3\xb6.\n_START_SECTION_\nLento\n_START_PARAGRAPH_\nTurma tapahtui 27. tammikuuta 1972 Hinterhermsdorfin yl\xc3\xa4puolella It\xc3\xa4-Saksassa \xc3\xa4\xc3\xa4rioikeistolaisen ja nationalistisen kroatialaisen Usta\xc5\xa1a-terroristij\xc3\xa4rjest\xc3\xb6n asetettua pommin Jugoslovenski Aerotransportin lentokoneeseen. Kone sy\xc3\xb6ksyi T\xc5\xa1ekkoslovakian puolelle Srbsk\xc3\xa1 Kamenicen kyl\xc3\xa4\xc3\xa4n. R\xc3\xa4j\xc3\xa4ht\xc3\xa4ess\xc3\xa4\xc3\xa4n pommi repi koneen kappaleiksi, mutta Vulovi\xc4\x87 pelastui, koska h\xc3\xa4n onnistui kiinnitt\xc3\xa4m\xc3\xa4\xc3\xa4n itsens\xc3\xa4 istuimeensa koneen takaosassa. Kone putosi lumen peitt\xc3\xa4mille vuorille. Koneessa oli tapahtumahetkell\xc3\xa4 yhteens\xc3\xa4 28\xc2\xa0ihmist\xc3\xa4. Vulovi\xc4\x87 oli ainoa eloonj\xc3\xa4\xc3\xa4nyt._NEWLINE_22-vuotiaan Vesna Vulovi\xc4\x87in ei pit\xc3\xa4nyt alun perin olla koneessa kyseisell\xc3\xa4 lennolla, mutta h\xc3\xa4net oli ty\xc3\xb6vuoroa m\xc3\xa4\xc3\xa4r\xc3\xa4tt\xc3\xa4ess\xc3\xa4 sekoitettu toiseen lentoem\xc3\xa4nt\xc3\xa4\xc3\xa4n, jolla oli sama etunimi. Vulovi\xc4\x87ilta murtui kallo, kolme nikamaa ja molemmat jalat. Yksi nikamista oli murskaantunut, mink\xc3\xa4 takia h\xc3\xa4n oli halvaantuneena lantiosta alasp\xc3\xa4in. H\xc3\xa4n kuitenkin sai k\xc3\xa4velykykyns\xc3\xa4 takaisin useita kuukausia kest\xc3\xa4neiden korjaavien leikkauksen j\xc3\xa4lkeen. Toivuttuaan Vulovi\xc4\x87 jatkoi ty\xc3\xb6skentely\xc3\xa4 samassa lentoyhti\xc3\xb6ss\xc3\xa4, tosin ei en\xc3\xa4\xc3\xa4 lentoem\xc3\xa4nt\xc3\xa4n\xc3\xa4, vaan toimistoty\xc3\xb6ss\xc3\xa4. H\xc3\xa4n sai potkut 1990 osallistuttuaan Slobodan Milo\xc5\xa1evi\xc4\x87ia vastustaviin protesteihin._NEWLINE_Vesna Vulovi\xc4\x87illa on Guinnessin korkeimmalta ilman laskuvarjoa hengiss\xc3\xa4 putoamisen maailmanenn\xc3\xa4tys. Vulovi\xc4\x87 sai enn\xc3\xa4tystodistuksensa luovutustilaisuudessa Paul McCartneylta. Vulovi\xc4\x87ia pidettiin 1970-luvun lopussa kansallissankarina Jugoslaviassa._NEWLINE_Vulovic k\xc3\xa4ytti julkisuuttaan hyv\xc3\xa4kseen osallistuessaan mielenosoituksiin maan entist\xc3\xa4 johtajaa Slobodan Milo\xc5\xa1evi\xc4\x87ia vastaan ja tukiessaan vaalikampanjoissa liberaaleja ehdokkaita.\n_START_SECTION_\nSalaliittoteoriat\n_START_PARAGRAPH_\nMy\xc3\xb6hemmin kaksi t\xc5\xa1ekkil\xc3\xa4ist\xc3\xa4 tutkijaa ovat v\xc3\xa4itt\xc3\xa4neet, ett\xc3\xa4 kone joutui jostain syyst\xc3\xa4 vaikeuksiin, harhautui kurssistaan ja joutui sy\xc3\xb6ksyyn, jolloin T\xc5\xa1ekkoslovakian ilmavoimat ampui sen alas sen l\xc3\xa4hestyess\xc3\xa4 sotilasaluetta, jolla varastoitiin ydinaseita. T\xc3\xa4ll\xc3\xb6in koneen hajoamiskorkeus olisikin ollut vain 800 metri\xc3\xa4._NEWLINE_8. tammikuuta 2009 saksalainen tv-ajankohtaisohjelma "Tagesschau" kertoi internetsivuillaan uudelleen onnettomuudesta. Artikkelin mukaan koneen ampui alas T\xc5\xa1ekkoslovakian ilmavoimat, koska kone oli todenn\xc3\xa4k\xc3\xb6isesti l\xc3\xa4hestynyt sotilasaluetta. Artikkelin mukaan kone lensi tuolloin vain 2000\xe2\x80\x933000 jalan korkeudessa. Artikkelissa v\xc3\xa4itettiin, ett\xc3\xa4 T\xc5\xa1ekkoslovakian ja Jugoslavian salaiset palvelut olivat todenn\xc3\xa4k\xc3\xb6isesti lavastaneet kroaattien olleen koneen pommituksen takana.'